Kronprins Frederik var mandag ude i farvandet nord for Skagen for at mærke tun. Det blev til en tur i baljen med de store fisk.

Våddragt og dykkermaske kom på, da Hans Kongelige Højhed Kronprins Frederik var med fiskeriminister Rasmus Prehn og et hold forskere fra DTU Aqua ude og mærke tun i Skagerrak. Missionen var at indsamle viden om den blåfinnede tuns færden i de danske farvande, og derfor skulle fiskene først fanges nænsomt ind og derefter smides tilbage i bølgen blå. Her fik holdet royal hjælp, da kronprinsen hoppede med fisken ud og førte den tilbage i dybet: - Der var en våddragt tilstede, og hvor der er vilje, er der vej, lød det fra Kronprins Frederik efter dagens tjans. Tilbage efter 50 år Tunen er en af verdens mest eftertragtede fiskearter og har derfor været på kanten af global udryddelse. Den har ikke været at finde i danske farvande i årtier. De seneste par år er der dog observeret større stimer af tun i både Skagerrak og Kattegat, og det forsøger forskerne at blive klogere på ved at mærke tunene med sendere. - Det var en kæmpe oplevelse at befinde sig på samme niveau som en meget prægtigt fisk, som tunen jo er. At få lov til at se, hvordan det foregik på dens præmisser, lød det fra Kronprins Frederik, efter han havde været helt tæt på en af de store fisk. TV2 Nord var med, da kronprinsen mærkede tun. Se hele indslaget herunder: